Author: Rastislav Petrik
Last saved by: Útvar hlavného kontrolóra mesta Košice

Útvar hlavného kontrolóra
Mesta Košice

Správa
o výsledku kontroly

V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov a uznesenia MZ č. 155 zo dňa 28. 6. 2007 vykonal Útvar hlavného kontrolóra Mesta Košice v štvrtom štvrťroku 2007,  kontrolu zmlúv uzatvorených základnými školami a materskými školami v meste Košice za obdobie od zverenia do samosprávy.
	Kontrola bola vykonaná na Oddelení školstva MMK.

	Kontrolou bolo zistené:

S účinnosťou od 1. 7. 2002 podľa § 2b/ ods. 1 zákona NR SR č. 447/2001 Z. z., ktorým sa mení a dopĺňa zákon NR SR č. 138/1991 Zb. o majetku obcí v znení neskorších predpisov, do vlastníctva mesta Košice prechádzajú z majetku SR veci v správe:
a/  právnických osôb, ku ktorým prechádza zriaďovateľská funkcia na mesto Košice podľa zákona NR SR č. 416/2001 Z. z.,
b/  zriaďovateľov škôl a školských zariadení bez právnej subjektivity v užívaní týchto škôl, alebo zariadení, ku ktorým prechádza zriaďovateľská funkcia na mesto Košice, na území ktorého sa nachádzajú. 

Prehľad škôl a školských zariadení udáva nasledujúca tabuľka:

Stav škôl a školských zariadení
k 1. 7. 2002

Stav škôl a školských zariadení
 k 31. 12. 2007

68 zariadení s právnou subjektivitou | 67 zariadení  s právnou subjektivitou
Z toho | 11 materských škôl | Z toho | 18 materských škôl
| 44 základných škôl | | 35 základných škôl
| 3 základné umelecké školy | | 5 základných umeleckých škôl
| 4 centrá voľného času | | 4 centrá voľného času
| 3 školské kuchyne a školské jedálne | | 3 školské kuchyne a školské jedálne
| 1 jazyková škola | | 1 jazyková škola
| 2 strediská služieb škole | | 1 stredisko služieb škole
85 zariadení bez právnej subjektivity | 61 zariadení bez právnej subjektivity
Z toho | 1 základná škola s materskou školou | Z toho | 2 základné školy
| 1 centrum voľného času | | 1 centrum voľného času
| 81 materských škôl a školských jedální | | 48 materských škôl a školských jedální
| 2 základné umelecké školy | | 10 školských stredísk záujmovej činnosti pri ZŠ

I.	Pravidlá prenajímania majetku mesta Košice v školách a školských zariadeniach

Spôsob prenajímania a určovania výšky nájomného pri prenajímaní majetku mesta Košice určujú Pravidlá prenajímania majetku mesta Košice v školách a školských zariadeniach schválené dňa 26. a 27. apríla 2007  uznesením MZ v Košiciach č. 89 s účinnosťou od 1. 6. 2007, (ďalej len platné Pravidlá).
V § 13 zrušovacím ustanovením sa zrušujú: Pravidlá prenajímania majetku mesta Košice v školách a školských zariadeniach, schválené uznesením MZ v Košiciach č. 34/2003 v znení uznesenia MZ č. 70/2003, uznesenia MZ č. 424/2004, uznesenia MZ č. 643/2005 a uznesenia MZ č. 725/2005, (ďalej len vtedy platné Pravidlá).

a/ Postup uzatvárania zmlúv určený Oddelením školstva MMK

Oddelenie školstva MMK vydalo dňa 19. 11. 2004 v súvislosti so zverením hnuteľného a nehnuteľného majetku do správy škôl a školských zariadení s právnou subjektivitou pre správcov majetku Usmernenie k postupu pri úprave zmluvných vzťahov po zverení majetku do správy, v ktorom je stanovené:

-	„Od účinnosti zmluvy o zverení majetku mesta do správy ste oprávnení uzatvárať nájomné, darovacie a obdobné zmluvy samostatne.
-	Návrh zmluvy (jeden nesignovaný kus) je potrebné  zaslať zriaďovateľovi na jeho odsúhlasenie. Až po jeho odsúhlasení budete oprávnení predmetnú zmluvu uzatvoriť.
-	Zmluvy po uzatvorení a podpísaní zmluvnými stranami  doručiť jednu zmluvu zriaďovateľovi za účelom evidencie.
-	Všetky v súčasnosti platné a účinné nájomné zmluvy je potrebné ošetriť dodatkom. Dodatkom je potrebné okrem formálnych náležitostí zmeniť aj výpočtový list, aby prevádzkové náklady zodpovedali cenám médií a doplniť ustanovenie o zodpovednosti nájomcu za BOZP, PO a CO a povinnosť poplatkového priznania za odpad.
-	S nadobudnutím účinnosti nájomnej zmluvy alebo dodatku k nájomnej zmluve je správca majetku (škola, školské zariadenie) povinný zúčtovať predpis nájomného a pohľadávku.
-	Nájomca bude príjmy z nájmu poukazovať na príjmový účet školy a tá ich bude v plnej výške poukazovať na príjmový účet zriaďovateľa. Uvedený príjem po znížení 50 % vráti zriaďovateľ škole na jej bežný účet.
-	Na každý príjem, ktorý poukážete z príjmového účtu školy na príjmový účet zriaďovateľa žiadame zaslať na Oddelenie školstva avízo s uvedením sumy (nájomné, prevádzkové náklady), druhu nájmu a identifikačné údaje nájomcu”.

Postupy uzatvárania zmlúv určené Usmernením Oddelenia školstva MMK zo dňa 19. 11. 2004 neboli k 31. 12. 2007 novelizované.

II. Evidencia zmlúv o nájme na Oddelení školstva MMK

Hlavný kontrolór mesta Košice listom č. A/2007/082243/B01 zo dňa 16. 10. 2007 zaslal základným školám a školským zariadeniam dožiadanie o predloženie zoznamu platných uzatvorených zmlúv od zverenia majetku do správy. 
	Oddelenie školstva MMK predložilo prehľad platných zmlúv o nájme k 11. 1. 2008, v ktorom je zaevidovaných 1039 zmlúv.

	Kontrolou zoznamov platných zmlúv predložených od základných škôl (ZŠ) a školských zariadení bolo zistené, že neboli zhodné s prehľadom z Oddelenia školstva MMK v dvoch prípadoch, a to zoznam ZŠ Drábova 3 a ZŠ Kežmarská 30. 

- Základná škola Drábova 3, Košice
	Z predloženého zoznamu zmlúv zo dňa 26. 10. 2007 bolo zistené, že ZŠ prenajala nebytové priestory  Gymnáziu sv. Košických mučeníkov v období:
-	od 1. 9. 2002 do 31. 8. 2003 ZŠ uviedla celkové nájomné  vo výške 274 475,75 Sk, z toho prevádzkové náklady 154 523,25 Sk za priestory o výmere 479,81 m^2,
-	od 1. 9. 2003 do 31. 8. 2004 ZŠ uviedla celkové nájomné  vo výške 674 068,50 Sk, z toho prevádzkové náklady 468 676,00 Sk za priestory o výmere 821,57 m^2.
 
Podľa písomného vyjadrenia hospodárky ZŠ Drábova 3, Košice zo dňa 22. 1. 2008: „Zmluvu a podmienky s jej spracovaním po celu dobu trvania prenájmu riešilo Mesto Košice – Odd. školstva MMK. 
	Škola na základe výzvy Odd. školstva MMK predkladala údaje potrebné na spracovanie zmluvy a jej dodatkov. Aj napriek urgenciám v tej dobe riaditeľom ZŠ, Oddelenie školstva MMK nepodalo spätnú informáciu, ani žiadne písomné vyjadrenie, len ústne nám oznámili, že zmluvný vzťah rieši vedúci Oddelenia školstva a záväzok z nájomnej zmluvy je záväzkom mesta Košice. Naša škola z tejto zmluvy nemala žiadne príjmy z prenájmu.“

Kontrolnej skupine boli predložené tieto doklady:
-	Oznámenie zo dňa 7. 5. 2002, ktorým Arcibiskupský školský úrad Košice, Hlavná 28 oznamuje zriadenie nového 4–ročného Gymnázia sv. Košických mučeníkov v Košiciach zo sídlom v priestoroch ZŠ Drábova 3, Košice. List potvrdil Okresný úrad Košice II. dňa 9. 4. 2002. 
-	Podklady pre vypracovanie nájomnej zmluvy zaslané listom zo dňa 15. 10. 2002 na Oddelenie školstva MMK, podpísané riaditeľom ZŠ Drábova 3, Košice. V rozpise je uvedená prenajatá plocha o výmere 479,81 m^2 a výpočet pre služby spojené s nájmom vo výške 154 523,25 Sk/rok.
-	List zo dňa 7. 8. 2003, ktorým Gymnázium sv. Košických mučeníkov Drábova 3, Košice žiada pridelenie priestorov pre školský rok 2003/2004 o celkovej výmere 821,57 m^2.
-	Vyjadrenie riaditeľa ZŠ Drábova 3, Košice k požiadavke prenájmu priestorov na ZŠ, ktorým  súhlasí s prenájmom priestorov, list podpísaný riaditeľom dňa 31. 8. 2003.
-	Výpočtový list k vypracovaniu nájomnej zmluvy pre Gymnázium sv. Košických mučeníkov, Drábova 3, Košice určujúci nájomné 205 392,50 Sk a služby spojené s nájmom vo výške 360 669,97 Sk na kalendárny rok 2004, podpísané riaditeľom ZŠ Drábova 3, Košice dňa 12. 3. 2004.

 	Kontrolná skupina si vyžiadala zmluvu od Oddelenia školstva MMK, Základnej školy Drábova 3, Košice a Samostatného referátu vnútorných vecí. 
Zmluva nebola kontrolnej skupine predložená. 

- Základná škola Kežmarská 30, Košice
Základná škola Kežmarská 30, Košice uzatvorila s nájomcom DAVITAL, s. r. o. Zmluvu o nájme č. 213042006 zo dňa 24. 11. 2006 za účelom prevádzkovania nápojového automatu. Zmluva o nájme bola uzatvorená na dobu neurčitú. Nájomné bolo určené vo výške 2500 Sk/rok, v zmysle vtedy platných Pravidiel. Zálohové platby za služby spojené s nájmom boli určené výpočtovým listom vo výške 1 913 Sk/rok.
Zmluva o nájme nebola aktualizovaná podľa platných Pravidiel. Výška nájomného má byť určená podľa § 8 písm. c) „za poskytnutie vestibulov na inštalovanie predajných automatov: 1 automat za 3.000 Sk na kal. rok + prevádzkové náklady.“

	Podľa písomného vyjadrenia vedúceho Referátu ekonomiky a financovania škôl a školských zariadení zo dňa 28. 1. 2008: „ZŠ Kežmarská 30, danú zmluvu neodsúhlasila na Oddelení školstva MMK. Platby za prenájom sa uskutočnili dňa 5. 4. 2007 vo výške 1 913 Sk a dňa 7. 11. 2007 vo výške 1 913 Sk“. 
Riaditeľ ZŠ Kežmarská 30, Košice nepostupoval v zmysle Štatútu Mesta Košice, ktorý ustanovuje Povinnosti správcov a nájomcov v § 35 písm. m) „pri prenajímaní zvereného majetku tretím osobám v zmluve stanoviť zákaz jeho prenajímania ďalšej osobe a dva rovnopisy tejto zmluvy predložiť mestu.“
Ďalej nepostupoval v zmysle Zmluvy č. 68/2004 o zverení nehnuteľného majetku mesta do správy, podľa zmluvných podmienok čl. IV bod 5: „V prípade prenajatia predmetu tretím osobám, správca je povinný predložiť Oddeleniu školstva MMK návrh zmluvy na jej schválenie v dvoch rovnopisoch. Pri prenajímaní nebytových priestorov je správca povinný dodržiavať – Pravidlá prenajímania majetku mesta Košice v školách a školských zariadeniach“.
Ďalej v čl. IV bod 6: „Na hospodárenie s predmetom správy sa v plnom rozsahu vzťahuje Štatút mesta Košice a interné predpisy vydané MMK“.

Platby evidované Oddelením školstva MMK za rok 2007 sú vo výške 3826 Sk (1913 Sk + 1913 Sk za prevádzkové náklady), platby za nájomné vo výške 2500 Sk neboli nájomcom uhradené ZŠ Kežmarská 30, Košice. 
Organizačný poriadok zamestnancov  Mesta   Košice schválený uznesením MZ č. 979  ustanovuje Oddeleniu školstva v § 11 ods. 3 písm. g) „Referát ekonomiky a financovania škôl a školských zariadení vykonáva evidenciu, účtovanie a správu majetku škôl a školských zariadení“. 
Oddelenie školstva MMK nevykonáva kontrolu účelného hospodárenia škôl ako jej ukladá Organizačný poriadok zamestnancov Mesta v ustanovení § 11 ods. 3 písm. i).

Zmluva o nájme č. 213042006 uzavretá medzi ZŠ Kežmarská 30 a DAVITAL s. r. o. nebola zaevidovaná v prehľade platných zmlúv o nájme predloženom Oddelením školstva MMK k 11. 1. 2008 a nie je evidovaná na Samostatnom referáte vnútorných vecí v ústrednej archivácií materiálov MMK.
Oddelenie školstva MMK dňa 28. 1. 2008 predložilo Zmluvu o nájme uzavretej medzi ZŠ Kežmarská 30, Košice a DAVITAL, s. r. o. Predložená zmluva nemala registratúrnu značku ako ukladá Registratúrny poriadok a registratúrny plán mesta Košice, vydaný na základe príkazu Primátora mesta Košice č. 8/2005 s účinnosťou od 1. 1. 2006 podľa zákona o archívoch a registratúrach. 

Ďalej bolo zistené:

Organizačný poriadok zamestnancov  Mesta   Košice schválený uznesením MZ č. 979  ustanovuje Oddeleniu školstva v § 11 ods. 2 písm. k) „Referát správy škôl a školských zariadení pripravuje podklady pre zmluvy o nájme školských budov a miestností, priľahlých priestorov školy alebo školských zariadení, ktorých zriaďovateľom je mesto“.
Primátor mesta Košice dňa 21. 7. 1996 vydal Príkaz č. 1 o Obehu a práci s dôležitými písomnosťami na MMK, podľa ktorého: „Oddelenie, ktoré zabezpečuje vyhotovenie a podpísanie zmluvy odošle 2 rovnopisy druhej zmluvnej strane a zvyšné odošle na Oddelenie, ktoré vedie centrálnu evidenciu zmlúv Mesta.“

Kontrolná skupina vybrala 29 zmlúv z evidencie Oddelenia školstva MMK na odsúhlasenie Samostatnému referátu vnútorných vecí, ktorý zabezpečuje ústrednú archiváciu materiálov MMK. Listom zo dňa 29. 1. 2008 Samostatný referát vnútorných vecí MMK potvrdil, že z predloženého počtu zmlúv sa nachádzalo 9 zmlúv v centrálnej evidencii zmlúv. 

III. Odsúhlasenie zmlúv na Oddelení školstva MMK

	Správcovia – Riaditelia ZŠ predkladajú na základe Usmernenia na Oddelenie školstva MMK návrhy zmlúv a dodatkov na odsúhlasenie, následne po odsúhlasení ich podpíšu. Podľa predložených dokladov z Oddelenia školstva MMK a zoznamov predložených zo škôl a školských zariadení boli zistené tieto nedostatky: 

- Základná škola Drábova 3, Košice 
V predloženom zozname zmlúv ZŠ zo dňa 26. 10. 2007 bola uvedená zmluva so Športovým Gymnáziom Popradská 1, Košice. Predmetom nájmu je telocvičňa a doba nájmu je od 3. 9. 2007 na dobu neurčitú. Nájomné bolo uvedené vo výške 200 Sk/rok.
Podľa písomného vyjadrenia hospodárky ZŠ Drábova 3, Košice zo dňa 22. 1. 2008: „K nepodpísanej - neuzavretej nájomnej zmluvy medzi Športovým gymnáziom, Popradská a ZŠ Drábova 3 Vám predkladám kópiu návrhu nájomnej zmluvy, ktorá bola dňa 21. 9. 2007 predložená cez podateľňu mesta Košice Oddelenia školstva na odsúhlasenie správnosti údajov v zmluve. K dnešnému dňu aj po viacerých urgenciách Oddelenie školstva údaje v zmluve neodsúhlasilo. Športové gymnázium priestory využíva. Po odsúhlasení návrhu nájomnej zmluvy od Odd. školstva MMK, ZŠ zmluvu ihneď podpíše.“

- Základná škola Bruselská 18, Košice
	ZŠ Bruselská 18, Košice uzatvorila s nájomcom DAVITAL, s. r. o. Zmluvu o prenájme priestorov zo dňa 1. 1. 2002 za účelom prevádzkovania nápojového automatu. Zmluva bola uzatvorená na dobu neurčitú. Nájomné bolo zmluvou určené vo výške 500 Sk/rok a za služby spojené s nájmom vo výške 1000 Sk/rok.
	Dodatkom č. 1 zo dňa 20. 1. 2003  sa aktualizuje zmluva v súvislosti s prechodom vlastníctva predmetu nájmu majetku SR na mesto Košice v Čl. I – Zmluvné strany, evidenčné údaje.	Dodatkom č. 2 zo dňa 1. 4. 2004 bolo upravené nájomné a určené vo výške 2 500 Sk/rok.
	Kontrolou bolo zistené, že ZŠ zaslala návrh dodatku č. 3 na odsúhlasenie na Oddelenie školstva MMK listom dňa 4. 10. 2007. Navrhované nájomné je v súlade s platnými Pravidlami v zmysle § 8 písm. c) „za poskytnutie vestibulov na inštalovanie predajných automatov: 1 automat za 3.000 Sk na kal. rok + prevádzkové náklady.“
Kontrolná skupina vyžiadala od riaditeľa ZŠ podpísaný Dodatok č. 3, dodatok ku dňu 24. 1. 2008 nebol podpísaný.

- Základná škola Krosnianska 2, Košice
	ZŠ Krosnianska 2, Košice uzatvorila s nájomcom DAVITAL, s. r. o. Zmluvu o nájme zo dňa 30. 11. 2006 za účelom prevádzkovania nápojového automatu. Zmluva je uzatvorená s účinnosťou od 1. 1. 2006 na dobu neurčitú. Nájomné bolo určené na základe vtedy platných Pravidiel vo výške 2 500 Sk/rok. Platby za služby spojené s nájmom určuje výpočtový list vo výške 1000 Sk/rok.
	Kontrolou bolo zistené, že ZŠ listom zo dňa 1. 10. 2007 zaslala Dodatok č. 1 na odsúhlasenie Oddeleniu školstva MMK. Navrhované nájomné je v súlade s platnými Pravidlami v zmysle § 8 písm. c) „za poskytnutie vestibulov na inštalovanie predajných automatov: 1 automat za 3.000 Sk na kal. rok + prevádzkové náklady.“
Kontrolná skupina vyžiadala od riaditeľky ZŠ podpísaný dodatok, Dodatok č. 1 ku dňu 23. 1. 2008 nebol podpísaný.   

- Základná škola Krosnianska 4, Košice 
	ZŠ Krosnianska 4, Košice uzatvorila nájomnú zmluvu s BROSSMANN Boris, Zmluvu o nájme č. 23342005 zo dňa 21. 9. 2005. Predmetom nájmu je plechová garáž o výmere 18,45 m^2. Účelom nájmu je garážovanie osobného motorového vozidla. Zmluva bola uzatvorená na dobu neurčitú. Nájomné bolo určené na základe vtedy platných Pravidiel vo výške 9 250 Sk/rok.
	Kontrolou bolo zistené, že ZŠ zaslala listom zo dňa 11. 10. 2007 na odsúhlasenie návrh dodatku a žiadosť o úpravu výšky nájomného k zmluve na Oddelenie školstva MMK. Navrhované nájomné je v súlade s platnými Pravidlami  v zmysle § 8 písm. e) „garáže: minimálne 1.000,- Sk/ m^2 a rok + prevádzkové náklady.“
Kontrolná skupina vyžiadala od riaditeľa ZŠ podpísaný dodatok, dodatok ku dňu 23. 1. 2008 nebol podpísaný.   

	Podľa platných Pravidiel v ustanovení § 12 „Školy a školské zariadenia, ktoré sú rozpočtovou organizáciou a majú zverený majetok do správy, odvádzajú príjmy dosiahnuté z prenájmu v plnom rozsahu do rozpočtu zriaďovateľa. Zriaďovateľ tieto finančné prostriedky prevedie príslušnej rozpočtovej organizácii, ktorá prenajíma majetok na jej bežný účet“.

IV. Zmluvy a ich aktualizácia  v  súlade s Pravidlami

Oddelenie školstva MMK listom č. A/07/076909/71H zo dňa 7. 9. 2007 upozornilo základné školy a školské zariadenia, že boli  prijaté nové Pravidlá prenajímania majetku mesta Košice v školách a školských zariadeniach uznesením MZ č. 89 v Košiciach  s účinnosťou od 1. 6. 2007, aby  aktualizovali zmluvy v súlade s platnými Pravidlami.

- Základná škola Slobody 1, Košice
1./  ZŠ Slobody 1, Košice uzatvorila s nájomcom Súkromná základná škola Slobody 1, Košice Zmluvu o nájme č. 201/2004  zo dňa 15. 3. 2004 za účelom vyučovacieho procesu žiakov Súkromnej základnej školy. Predmetom nájmu sú nebytové priestory o výmere 533 m^2. Zmluva bola uzatvorená na dobu neurčitú s 12 mesačnou výpovednou lehotou. Nájomné bolo určené na základe vtedy platných Pravidiel vo výške 533 Sk/rok. Zálohové platby za služby spojené s nájmom boli určené výpočtovým listom vo výške 195 892 Sk/rok.
		Dodatkom č.1 zo dňa 9. 3. 2005 boli upravované platby za služby spojené s nájmom na základe výpočtového listu a to na sumu 238 284 Sk/rok.

		Výška nájomného nie je v súlade s platnými Pravidlami v ustanovení § 7 písm. b)  v bode 2 – „minimálne 30,- Sk/m^2 a kalendárny rok + prevádzkové náklady“. Minimálna výška nájomného má byť minimálne 15 990 Sk/rok.

2./ ZŠ Slobody 1, Košice uzatvorila s nájomcom Drevina Montáže s. r. o. Zmluvu o nájme č. 24742004 zo dňa 15. 10. 2004. Predmetom nájmu sú  priestory telocvične o výmere 26 m^2 za účelom zriadenia kancelárie. Zmluva o nájme bola uzatvorená na dobu neurčitú. Nájomné bolo určené vo výške 250 Sk/m^2, t.j. 6 500 Sk/rok. Náklady za služby spojené s nájmom boli určené na základe výpočtového listu vo výške 11 338 Sk/rok. 

Výška nájomného nie je v súlade s platnými Pravidlami v ustanovení § 7 písm. b)  v bode 3 – „podnikateľom za min. 300,-Sk/m^2 a kalendárny rok + prevádzkové náklady“. Minimálna výška nájomného má byť minimálne 7 800 Sk/rok.

Zmluva o nájme nebola riaditeľkou ZŠ Slobody 1, Košice aktualizovaná podľa platných Pravidiel.

V. Prenájom zrušených škôl

- Základná škola Galaktická 9, Košice 
Mestské zastupiteľstvo v Košiciach na svojom zasadnutí dňa 28. 4. 2005, uznesením č. 727 schválilo zrušenie Základnej školy Galaktická 9, Košice k 30. 6. 2005.
Ministerstvo školstva SR  Rozhodnutím č. CD-2005-13557/14155-1:098/ZŠ zo dňa 16. 5. 2005 vyradilo Základnú školu Galaktická 9, Košice k 30. 6. 2005 zo siete škôl a školských zariadení MŠ SR.

1./ ZŠ Galaktická 9, Košice uzatvorila s nájomcom Súkromné Gymnázium, Galaktická 9, Košice Zmluvu o nájme nebytových priestorov č. 2003/003ZB/NZM/71  zo dňa 1. 9. 2003 za účelom vyučovacieho procesu gymnázia. Predmetom nájmu sú nebytové priestory o výmere 373 m^2. Zmluva bola uzatvorená na dobu neurčitú s 3 mesačnou výpovednou lehotou. Nájomné bolo určené na základe vtedy platných Pravidiel vo výške 373 Sk/rok. Zálohové platby za služby spojené s nájmom boli určené výpočtovým listom vo výške 96 156 Sk/rok. 
	Dodatkom č. 1 sa dopĺňa čl. V. - Podmienky nájmu – o nový bod Odvoz odpadu. Súčasťou dodatku sú výpočtové listy, ktoré určujú platbu za služby spojené s nájmom vo výške   143 280 Sk/rok.
Dodatkom č. 2 zo dňa 30. 9. 2004 došlo k zmene: Predmetu nájmu – „Prenajímateľ touto zmluvou prenecháva nájomcovi za odplatu nebytové priestory o celkovej výmere 757 m^2“.  Nájomné sa mení a určuje na základe vtedy platných Pravidiel vo výške 757 Sk/rok. Dodatkom boli upravované platby za služby spojené s nájmom na základe výpočtového listu a to vo výške 294 684 Sk/rok.

Výška nájomného nie je v súlade s platnými Pravidlami v ustanovení § 7 písm. b)  v bode 2 – „minimálne 30,- Sk/m^2 a kalendárny rok + prevádzkové náklady“. Minimálna výška nájomného má byť minimálne 15 990 Sk/rok.

2./ ZŠ Galaktická 9, Košice uzatvorila s nájomcom DAVITAL s. r. o. Zmluvu o prenájme priestorov zo dňa 15. 9. 2001 za účelom prevádzkovania nápojového automatu na mince. Celkové nájomné bolo zmluvou určené vo výške 600 Sk/rok.
		Dodatkom č. 1 zo dňa  2. 1. 2003 bolo upravené nájomné vo výške 2 500 Sk/rok a služby spojené s nájmom vo výške 956 Sk/rok.
		Dodatkom č. 2 zo dňa 23. 11. 2004 bola upravená platba za služby spojené s nájmom na základe výpočtového listu vo výške 1 076 Sk/rok.
 
Výška nájomného nie je v súlade s platnými Pravidlami v zmysle § 8 písm. c) „za poskytnutie vestibulov na inštalovanie predajných automatov: 1 automat za 3.000 Sk na kal. rok + prevádzkové náklady.“

Majetok zrušenej ZŠ Galaktická 9, Košice  ostal v správe Oddeleniu školstva MMK.

Oddelenie školstva MMK nevykonáva povinnosti správcu ako mu to ukladá Štatút Mesta Košice v ustanovení § 35a písm. e) „udržiavať, chrániť, zveľaďovať a zhodnocovať zverený majetok.“

- Základná škola Čordákova 50, Košice 
Mestské zastupiteľstvo v Košiciach na svojom zasadnutí dňa 24. a 25. 6. 2004, uznesením č. 457 schválilo zrušenie Základnej školy Čordákova 50, Košice k 31. 7. 2004.
Ministerstvo školstva SR  Rozhodnutím č. CP 2003-10096/11558-1:091 zo dňa 19. 1. 2004 vyradilo Základnú školu Čordákova 50, Košice s účinnosťou od 30. 6. 2004 zo siete škôl a školských zariadení MŠ SR.

Mesto Košice uzavrelo s nájomcom Spojená škola sv. Košických mučeníkov dve zmluvy:
1./ Zmluvu o nájme hnuteľných vecí č. 22022005 zo dňa 9. 12. 2005. Predmetom zmluvy sú hnuteľné veci, pôvodne slúžiace na výučbu v zrušenej Základnej škole Čordákova 50, Košice, deklarované v prílohe č. 1 – Protokol o fyzickom odovzdaní a prevzatí hnuteľného majetku. Zmluva je uzatvorená na dobu neurčitú. Výška nájomného bola určená na základe vtedy platných Pravidiel vo výške 46 105 Sk/rok, t.j. 3 % z obstarávacej ceny 1 536 821 Sk.
		 Protokol o odovzdaní a prevzatí hnuteľného majetku zo dňa 21. 1. 2005 bol podpísaný bývalou riaditeľkou ZŠ Čordákova 50 a riaditeľkou Spojenej školy sv. Košických mučeníkov, aj napriek tomu že ZŠ Čordákova 50, Košice bola vyradená zo siete MŠ SR k 30. 6. 2004. 

V protokole je zoznam majetku mesta Košice ku dňu likvidácie: 
Inventarizačný stav k 31. 7. 2004 
-	Nehnuteľný majetok v hodnote                     36 713 752,90 Sk
-	Hnuteľný majetok v hodnote                              384 965,50 Sk
-	Drobný hmotný investičný majetok v hodnote   703 734,01 Sk
-	Majetok vedený v OTE v hodnote                      448 121,95 Sk
 	SPOLU                                                           38 250 574,36 Sk       

2./ Zmluvu o nájme č. 22012005 zo dňa 9. 12. 2005. Predmetom zmluvy je objekt zrušenej ZŠ Čordákova 50, Košice za účelom vzdelávacieho procesu žiakov základnej školy a gymnázia. Výmera prenajatého priestoru v objekte je 8 917 m^2. Zmluva je uzatvorená na dobu neurčitú. Nájomné je zmluvou určené vo výške 1 Sk/m^2, čo predstavuje nájomné vo výške 8 917 Sk/rok. Zálohové platby za služby spojené s nájmom bude nájomca uhrádzať na základe vlastných zmlúv o dodávke energií priamo dodávateľom.

	Podľa písomného vyjadrenia poverenej zastupovaním vedúceho Oddelenia školstva MMK zo dňa 6. 2. 2008 v ktorom okrem iného bolo uvedené: „Podľa informácií z útvaru majetku Oddelenia školstva, riaditeľky ako štatutárne zástupkyne  ZŠ s právnou subjektivitou pripravili prevody majetku na iné subjekty podľa poradia prednosti:
1./ schválené nástupnícke školy, na zabezpečenie podmienok výučby preradených žiakov,
2./ na ostatné ZŠ v zriaďovateľskej pôsobnosti Mesta Košice,
3./ prenechanie majetku nájomcom v prípade ich záujmu na základe nájomných zmlúv.
Referát ekonomiky a financovania, pod činnosť ktorého spadá útvar majetku ŠaŠZ, ktorý nie je v správe RO, neeviduje žiadny písomný pokyn vedúceho oddelenia školstva k postupu likvidácie zrušených ZŠ Galaktická 9 a Čordákova 50 v Košiciach v rokoch 2004 a 2005.“
	
VI. Pohľadávky 

Oddelenie školstva MMK vykazuje k 31. 12. 2007 pohľadávky za prenájom nebytových priestorov na účte 315 v celkovej výške 5 681 105,64 Sk.
Podľa predloženej inventarizácie pohľadávok nebytových priestorov k 31. 12. 2007 všetky pohľadávky sú po lehote splatnosti (114 dlžníkov) a to:
- pohľadávky do 1 roka po lehote splatnosti:                       vo výške 1 317 125,18 Sk,
- pohľadávky od 1 roka do 5 rokov po lehote splatnosti:     vo výške 4 025 557,19 Sk,
- pohľadávky viac ako 5 rokov po lehote splatnosti:            vo výške    338 423,27 Sk.
   SPOLU :                                                                                            5 681 105,64 Sk

Podľa písomného vyjadrenia poverenej zastupovaním vedúceho Oddelenia školstva zo dňa 28. 1. 2008: „Oddelenie školstva MMK k 31. 12. 2007 eviduje pohľadávky z nájomných vzťahov vo výške 5 681 105,64 Sk. K vymáhaniu pohľadávok dochádzalo formou písania výzvy dlžným subjektom za posledný kalendárny rok. Z dôvodu inventarizácie pohľadávok Oddelenie školstva MMK vykonalo svoj vnútorný audit od roku 2002. Na základe tohto auditu bola zistená predmetná výška pohľadávok.

Oddelenie školstva MMK od 1. 1. 2008 vymáha pohľadávky z nájomných vzťahov nasledovným spôsobom:
-	výzva dlžníkovi na úhradu dlžnej sumy,
-	uznanie dlhu, resp. splátkový kalendár, resp. dohoda o urovnaní dlhu,
-	žaloba o zaplatenie podaná na príslušný Okresný súd (resp. návrh na vydanie platobného rozkazu)
Zároveň Oddelenie školstva MMK bude prehodnocovať ďalšie trvanie nájomných vzťahov s nájomcami, ktorí v dohodnutom termíne nesplnia svoj dlh. “

Organizačný poriadok zamestnancov  Mesta   Košice schválený uznesením MZ č. 979  ustanovuje v § 8 Spoločné ustanovenia o pôsobnosti vedúceho  oddelenia a vedúceho referátu magistrátu: „Vedúci oddelenia : 
a) zodpovedá za činnosť oddelenia a dodržiavanie všeobecných  právnych predpisov, predpisov mesta a  vnútorných aktov  riadenia,  upozorňuje  na  nedostatky a predkladá návrhy  na  ich riešenie príslušným orgánom mesta,
c)  zabezpečuje   spoluprácu    oddelenia   s   inými   oddeleniami     a    odbornými  útvarmi     mesta   v záujme    komplexného   a  zladeného  charakteru   predkladaných  návrhov  a  správ  s  cieľom odstrániť rozporné  stanoviská,
g)  na príkaz alebo z vlastnej iniciatívy spracúva podklady na uplatnenie práv mesta  a riadne  a  včas ich  odstupuje oddeleniu legislatívno-právnemu na riešenie.“
   
Z uvedených zistení vyplývajú nasledovné nedostatky na Oddelení školstva MMK:
1.	Oddelenie školstva nepredkladá Samostatnému referátu vnútorných vecí všetky zmluvy o nájme nebytových priestorov na evidenciu v ústrednej archivácii materiálov MMK.
2.	Oddelenie školstva MMK neposudzuje návrhy zmlúv zaslaných jednotlivými základnými školami v nezbytne nutnom čase. Predlžovaním času vybavenia tejto agendy dochádza k právnej neistote nájomcov a k omeškávaniu príjmov z nájmu.
3.	Oddelenie školstva nevenuje dostatočnú pozornosť vymáhaniu pohľadávok.  

Podľa § 11 ods. 2 písm. e/ zákona č. 10/1996 Z. z. o kontrole v štátnej správe sú pracovníci kontroly pri výkone kontroly preveriť opodstatnenosť ku kontrolným zisteniam a zohľadniť opodstatnené a preukázané námietky v dodatku k protokolu alebo v zázname o kontrole, oboznámiť s ním vedúceho kontrolovaného subjektu a zodpovedných zamestnancov.
	Proti kontrolným zisteniam neboli podané námietky a preto nebol v zmysle § 13 ods. 4 vypracovaný dodatok k protokolu, ktorý by zohľadňoval niektoré pripomienky uvedené v stanovisku riaditeľa MMK zo dňa 13. 2. 2008.

	Súčasťou správy o výsledku kontroly je písomné stanovisko a prijaté opatrenia na odstránenie zistených nedostatkov uvedených v protokole o výsledku kontroly.

Košice, 11. 2. 2008     

                                    Ing. Richard Hojer
                                     Hlavný kontrolór mesta Košice